

**ŠTATÚT SÚŤAŽE VÍNO** **BOJNICE**

**konanej dňa 26. 04. 2025**

**VÍNO BOJNICE je dvadsiaty piaty ročník súťaže vín s medzinárodnou účasťou**.

Zároveň je jednou z nominačných súťaží pre Národný salón vín Slovenskej republiky 2025.

1. **Organizačný výbor**

**Prezident súťaže:**  Ing. Roman Janoušek

**Hlavný organizátor:** Ing. Ľuboš Babarík

**Odborný garant za NSV SR:** Ing. Katarína Ďurčanská, PhD.

1. **Súťažné kategórie a limity obsahu zvyškového cukru**

**BS - biele suché vína** (0 – 4 g/l, alebo do 9 g/l, ak celkový obsah kyselín vyjadrený v gramoch kyseliny vínnej na liter nie je o viac ako 2 gramov nižší ako obsah zvyškového cukru)\*

**BPS - biele polosuché** (4– 12 g/l, alebo do 18 g/l, ak celkový obsah kyselín vyjadrený v gramoch kyseliny vínnej na liter nie je o viac ako 10 gramov nižší ako obsah zvyškového cukru)\* **a** **polosladké vína** (12 – 45 g/l)\*

**RS - ružové suché vína** (0 – 4/9 g/l)\*, **RPS - ružové polosuché** (4– 12/18 g/l)\* **a** **polosladké vína** (12– 45 g/l)\*

**ČV - červené vína**

**S - prírodné sladké vína bez rozdielu farebnosti** (nad 45 g/l)\*

**T - tokajské vína** **L - likérové a ovocné vína** **Š - šumivé vína**

**Oranžové vína budú hodnotené v kategórii bielych vín a klarety v kategórii ružových.**

\*Vína budú do súťažných kategórií a degustačného poradia zatrieďované podľa obsahu zvyškového cukru vrátane zohľadnenia obsahu kyselín viď. Nariadenie Európskej komisie č. 607/2009 - príloha č. 14, časť B.

1. **Termíny a miesto konania**

**do 06. 04. do 17:00** hod. príjem vzoriek **v zberných centrách** Česká republika

**do 08. 04. do 17:00** hod. príjem vzoriek **v zberných centrách** Slovenská republika

**do 17. 04. do 15:00** hod. príjem vzoriek, **Galéria Velvet, Hurbanovo nám. 46 Bojnice**

**26. 04. 2025 09:00 - 15:00** odborné hodnotenie vín, **Kongresová sála Kultúrneho centra Bojnice**

**26. 04. 2025 od 18:00** **verejná degustácia Vínožúr** vín zo súťaže

**10. 05. 2025 o 17:00 slávnostné vyhlásenie výsledkov – KC Bojnice**

1. **Systém hodnotenia**

**Systém hodnotenia je 100 bodový, podľa metodiky Národného salónu vín SR.**

Vína budú predkladané anonymne zo skrytej fľaše bez určenia odrody a prívlastku. Jednotliví členovia komisie budú pracovať samostatne, diskusným spôsobom pod vedením predsedu poroty. Výslednou známkou hodnoteného vína bude číselný údaj, ktorý vyjde z vypočítaného priemeru troch vnútorných hodnôt po eliminácii najvyššej a najnižšej hodnoty. V prípade rovnosti bodov, ak bude treba rozhodnúť medzi dvomi vzorkami, bude použitý priemer všetkých piatich hodnotení. Degustačné vzorky budú hodnotené podľa súťažných kategórií, ročníka a podľa všeobecných zásad senzorického hodnotenia vína. Komisie budú zložené z piatich porotcov vrátane predsedu, pričom predseda je tiež hodnotiacim členom. Usporiadateľ má právo doplniť komisie členmi bez práva hodnotiť (zaškoľovací sa porotcovia). Všetci predsedovia komisií budú mať osvedčenie hodnotiteľa a viac ako 50 percent členov porôt bude certifikovaných osvedčením degustátora. Poroty ustanovuje a menuje organizátor spoločne s prezidentom súťaže. Pred začiatkom hodnotenia si predsedovia porôt verejne vylosujú číslo poroty, ktorej budú predsedať.

**Vína slovenských výrobcov budú hodnotené** a oceňované **s ohľadom na nomináciu do Národného salónu vín Slovenskej republiky**. Slovenské vína, ktoré v súťaži získajú minimálne 84 bodov alebo sa stanú víťazmi v niektorej kategórie v súťaži „VÍNO BOJNICE“ a budú spĺňať podmienky štatútu NSV SR, automaticky postupujú do súťaže o zaradenie do Národného salónu vín SR 2024.

**Zúčastnené zahraničné vína budú hodnotené zvlášť a budú im udelené zvláštne ceny zahraničných vín.**

1. **Prihlasovací poplatok**

**12 €** za vzorku-účastníci zo Slovenska aj z Českej republiky.

Po prijatí a kontrole súťažných vín vystaví organizátor faktúru s poplatkom za súťažné vzorky. Prihlasovateľ uhradí prihlásené vzorky na účet organizátora súťaže **Velvet, s. r. o.** pre účastníkov zo SR a pre zahraničných účastníkov na účet spoluorganizátora súťaže **Joyell s.r.o.**.

Poplatok môžete tiež **uhradiť v hotovosti pri odovzdávaní vzoriek.** Následne Vám pošleme zúčtovaciu faktúru.

1. **Súťažná vzorka, doručenie vzoriek do zberných miest, použitie súťažných vzoriek**

**Každá vzorka obsahuje 6 kusov fliaš v objeme 0,5 až 0,75 litra.** Pre špecifické typy vín, ako sú tokajské, ľadové a slamové vína, stačí poslať 4 fľaše, pričom je akceptovaný aj iný objem fliaš. Vzorky dodané do nominačnej súťaže sa stávajú majetkom usporiadateľa.

**Každá vzorka musí byť v prihláške identifikovaná nasledovnými údajmi:** názov vína, hlavná odroda, prívlastok, ročník, kategória, pôvod hrozna, maloobchodná cena, objem alkoholu v %, kyseliny g/l, zvyškový cukor v g/l.

**Obsah zvyškového cukru, prípadne celkový obsah kyselín v g/liter súťažnej vzorky bude presne deklarovaný v prihláške v zmysle bodu II. tohto Štatútu.** Odporúčame doložiť kópiu rozboru z akreditovaného laboratória. V prípade zistenia, že sa deklarovaný obsah zvyškového cukru nezhoduje so skutočnosťou, má usporiadateľ právo súťažnú vzorku preradiť do kategórie S alebo vyradiť zo súťaže. Takto preradené víno sa nemôže stať šampiónom v kategórii ktorú prihlasovateľ deklaruje.

Prihlasovateľ doručí vzorky na zberné miesta (viď prílohy)**, v ČR** **najneskôr do 06. 04. do 17:00 hod.,** **v SR** **najneskôr do 08. 04. do 17:00 hod.** prípadne priamo do centrály: **Galéria Velvet, Hurbanovo námestie 46, 972 01 Bojnice, najneskôr do 17. 04. do 15:00 hod.**

Vzorky vín, ktoré sa nespotrebujú priamo na súťaži a následnom vyhlásení výsledkov, môže organizátor súťaže používať na propagáciu týchto vín a ich výrobcov, napr. na špecializovaných degustáciách a v miestach zriadených organizátorom súťaže, kde budú môcť byť vína verejne degustované a súťaž a výrobcovia propagovaní. Na týchto vzorkách bude nalepený znak súťaže Víno Bojnice aj so súťažným číslom.

1. **Systém registrácie a riadenia súťaže**

**Registrácia**– prihlásenie vinárstiev, vzoriek, aj degustátorov - hodnotiteľov je možné dvomi spôsobmi:

1/ pomocou prihlášky - tak, že ich súťažiaci alebo degustátori vyplnia a zašlú organizátorovi súťaže. Organizátor následne vykoná registráciu do riadiaceho sw súťaže. Formuláre Vám zasielame v prílohe.

2/ prihlásenie - registrácia vinárstva do systému **VínkoPRO** [www.vinko.sk](http://www.vinko.sk/):

<https://vinko.sk/registracia> , ak ste registrovaní a prihlásení môžete prihlasovať súťažné vzorky v detaile príslušnej súťaže (sekcii): <https://vinko.sk/sutaze/vino-bojnice-2024-541> a následne kliknúť na tlačidlo "Prihlásiť víno".

Na registráciu súťažiacich vinárstiev, vzoriek, degustátorov; na zoraďovanie vzoriek a ich prideľovanie jednotlivým komisiám; na evidenciu, spracovanie a on-line zverejňovanie výsledkov bude použitý riadiaci sw systém **„vínkoPRO“.**

1. **Ceny**

**šampión** najvyššie bodovo ohodnotené víno súťaže a jednotlivých kategórií

**veľká zlatá medaila** 92,00 – 100,00 bodov

**zlatá medaila** 88,00 – 91,99 bodov

**strieborná medaila** 84,00 – 87,99 bodov

**bronzová medaila** 80,00 – 83,99 bodov

**šampióni kategórií** budú šampióni určení podľa najvyššieho bodového ohodnotenia v danej kategórii, ako výsledok spracovania dát v počítačovom centre v priebehu degustačného hodnotenia. V  kategóriách „biele suché“ a „červené“ môže byť na základe rozhodnutia prezidenta súťaže o šampiónoch rozhodnuté rozstrelom, kde budú rozstreli pre zahraničné a pre Slovenské vína zvlášť.

Pre zahraničné vína budú udeľované samostatné zvláštne ceny a diplomy. Zverejnenie/vyhlásenie výsledkov pre zúčastnených porotcov a výrobcov bude nasledovať bezprostredne po ukončení prác počítačového centra. Následne budú výsledky zverejnené na portáli [www.vinko.sk](http://www.vinko.sk) v časti: <https://vinko.sk/sutaze> .

**Súčasťou udelenej medaily je právo aplikovať zakúpené** **medailové nálepky na fľaše v distribúcii.**

1. **Zvláštne ceny Víno Bojnice**

**Prix EVIRS** udeľuje **Európsky vinársky rytiersky stav**

**Prix NKVC** udeľuje **Nitrianska kráľovská vínna cesta**

**Prix BOJNICE** cena **primátora mesta Bojnice**

**Prix ZVVS** cena **Zväz vinohradníkov a vinárov Slovenska**

Zvláštne ceny udeľujú predstavitelia hore uvedených organizácií na základe svojho odborného hodnotenia.